Diari Oficial de la Generalitat Valenciana


Sumari del DOGV 2772, del 18-06-1996 (1996/838502)

ORDRE de 4 de juny de 1996, de la Conselleria de Treball i Afers Socials, per la qual es convoquen dos beques d'investigació sobre la formació de la dona en l'ús de les noves tecnologies.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2772

Data del DOGV
:   18-06-1996

Secció del DOGV
:   ALTRES DISPOSICIONS

Número del document
:   1996/838502


Data del document
:   04-06-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 4 de juny de 1996, de la Conselleria de Treball i Afers Socials, per la qual es convoquen dos beques d'investigació sobre la formació de la dona en l'ús de les noves tecnologies.   
La Conselleria de Treball i Afers Socials, entre les competències que té atribuïdes, es troben les relatives a la promoció de la formació professional i ocupació de la dona valenciana.  
Per dur a cap aquestes comeses, i a fi d'aprofundir en la situació laboral de la dona en el mercat de treball de la Comunitat Valenciana, s'estima necessària la convocatòria de tres beques de formació de personal d'investigació que siguen ocupades per persones amb coneixements teòrics i pràctics en el camp de la formació, el mercat de treball i, en particular, l'aplicació de les noves tecnologies a l'empresa.  
Els objectius perseguits amb aquesta investigació són:  
a) Analitzar de forma específica la situació de la dona en el mercat de treball de la nostra comunitat,  
b) Analitzar les demandes socioeconòmiques reals de les distintes comarques de la nostra Comunitat i la manera en què han estat satisfetes en el passat.  
c) Planificar l'oferta formativa de forma que atenga les esmentades demandes i que faça ús del major nombre possible de fonts de recursos econòmics i evitar la concentració de les dones en sols dos branques d'activitat: en els serveis bàsics i en els serveis domèstics.  
d) Analitzar, especialment, en quins sectors, que comporten l'aplicació o que es dediquen a la producció de noves tecnologies, haurien de concentrar-se les inversions en matèria de formació i ocupació de la Conselleria de Treball i Afers Socials entre 1996 i 1998.  
e) Dissenyar cursos per a la formació de formadores/assessores per al desenvolupament de les accions que la Conselleria de Treball i Afers Socials porte a la pràctica entre 1996-98 en matèria de formació, ocupació i relacions laborals.  
f) Concentrar la informació i sobre les distintes accions (pròpies, europees...) que s'impulsen en l'àmbit de la formació professional no-reglada per a dones i els dóna el tractament informàtic adient i posant-la a disposició de les associacions pertinents i potencials usuàries.  
g) Dinamitzar la participació d'agents socials i altres entitats en programes de formació propis o europeus.  
Per tot això, i en virtut de les facultats que tinc atribuïdes a l'empara de la Llei 5/1983, del Govern Valencià  
ORDENE  
1. Procedir a la convocatòria de dues beques de formació de personal investigador (FPI) per a realitzar estudis teòrics i de camp sobre la Formació de Dones i Mercat de Treball en la Comunitat Valenciana, fent-hi especial referència al paper de la dona en empreses que produïsquen o que usen noves tecnologies.  
2. Aprovar les bases que s'adjunten i per les quals es regirà la convocatòria.  
Bases de la convocatòria per a la concessió de dos beques d'estudi i investigació sobre formació de dones i mercat de treball en la Comunitat Valenciana  
Primera. Objecte  
La beca té per objecte l'estudi, la investigació i el treball de camp relatiu a la formació de les dones i el mercat de treball de la Comunitat Valenciana, fent-hi especial referència al paper de la dona en l'empresa que usa o que produeix noves tecnologies.  
Segona. Sol·licitants  
Podran optar a l'obtenció de les beques les persones que complisquen els següents requisits:  
- Ser titulat/da superior en qualsevol llicenciatura relacionada amb l'objecte de la convocatòria.  
Els beneficiaris d'aquesta subvenció no podran percebre simultàniament cap tipus de retribució econòmica fixa.  
Tercera. Obligacions dels becaris/es  
L'acceptació de la beca comporta l'adquisició dels següents compromisos:  
1. Complir les bases de la convocatòria i les altres normes que resulten d'aplicació com a conseqüència d'aquesta.  
2. Començar l'aprofitament de la beca el dia que s'assenyalarà.  
3. Exercir l'activitat objecte d'aquesta convocatòria que li serà assignada pel Conseller, el qual n'exercirà la tutela.  
4. Realitzar les comeses inherents a l'objecte de la beca d'acord amb la distribució que realitzarà l'òrgan que n'exercirà la tutela, amb un horari màxim de 35 hores setmanals.  
5. Presentar un informe dins dels 15 dies posteriors a la finalització de cada trimestre natural, el qual contindrà la menció dels treballs i estudis realitzats en el període.  
6. Declaració d'estar al corrent en les obligacions tributàries.   
L'incompliment per part del becari/a de les seues obligacions podrà produir la privació de la beca pel temps que quedara del seu aprofitament, sense perjudici de les responsabilitats que resultarien exigibles.  
Quarta. Durada, dotació, finançament i forma de pagament  
El període de durada de la beca serà des de l'endemà de la notificació fins al final d'aquest exercici econòmic. Mitjançant una resolució motivada, es podrà prorrogar la beca un any més, amb l'habilitació de crèdit prèvia suficient en el pressupost de l'exercici de 1997.  
L'import total de cada beca ascendeix a 125.235 pessetes mensuals brutes, amb un import total màxim de 876.645 pessetes anuals, tenint-hi en compte el període de gaudi, que estaran subjectes a les retencions que escaiga.  
La Generalitat contractarà una assegurança d'accidents i de malaltia per al becari, pel temps de durada de la beca, si no tinguera ateses aquestes contingències.  
Aquesta beca es finançarà a càrrec del capítol IV del programa 311.10, Direcció i Serveis Generals, línia de subvenció 4.04, dels pressupostos de la Generalitat Valenciana per a 1996.  
La forma de pagament serà mensual, amb el certificat previ del secretari general de la bona marxa de l'activitat objecte de la beca.  
Sisena. Sol·licituds  
Les persones aspirants a la beca presentaran en el termini de 15 dies hàbils des de la publicació d'aquesta ordre en el Diari Oficial de la Generalitat Valenciana, una sol·licitud dirigida al secretari general de la Conselleria de Treball i Afers Socials, segons el model que es detalla a l'annex I.  
Es presentaran les sol·licituds en el Registre General de la Conselleria de Treball i Afers Socials, passeig de l'Albereda, 16, 46829, València, o per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. A la instància s'adjuntarà:  
1. Currículum, en què es faran constar les dades personals, acadèmiques i professionals.  
2. Fotocòpia compulsada del títol acadèmic.  
3. Certificat de l'expedient acadèmic.  
4. Certificats o acreditacions de les circumstàncies que proven la preparació tècnica de la persona candidata.  
5. Declaració jurada de no tenir cap relació laboral fixa i d'estar al corrent en les seues obligacions fiscals i amb la Seguretat Social.  
6. Declaració de no ser beneficiari de cap beca d'igual o de similar activitat.  
7. Fotocòpia del DNI.  
Setena. Selecció  
Per a l'examen de les sol·licituds de la beca, es constituirà una comissió avaluadora integrada per un nom imparell de membres, que seran:  
- El conseller.  
- El secretari general.  
- La directora general de la Dona.  
- La secretària general administrativa de la Conselleria, la qual actuarà com a secretària de la comissió avaluadora.  
- Un professor/a universitari/a de reconegut prestigi, nomenat/da a aquest efecte.  
Els membres de la comissió podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.  
La comissió valorarà els mèrits al·legats pels sol·licitants en un termini de quinze dies una vegada finalitzat el termini de presentació de sol·licituds, d'acord amb el següent barem:  
- Expedient acadèmic. S'hi valorarà en relació a la qualificació mitjana, de 0 a 3 punts.  
- Especialitat formativa:  
Grau de doctor.  
Cursant el doctorat.  
Cursos de postgrau, màsters, assistència a jornades i/o congressos, de 0 a 2 punts.  
- Experiència laboral en temes relacionats amb l'objecte de la convocatòria, com poden ser:  
D'altres beques d'investigació.  
Treballs d'investigació.  
Publicacions, de 0 a 2 punts.  
- Coneixements teoricopràctics d'informàtica, de 0 a 2 punts.  
- Coneixements de valencià a nivell elemental, mitjà o superior, de 0 a 0,50 punts.  
- Coneixements d'altres idiomes, tenint especial consideració als oficials de la Comunitat Europea, de 0 a 5 punts.  
Així mateix, podrà convocar els candidats per a la realització d'una entrevista personal, després de la qual elevarà l'endemà la corresponent proposta d'adjudicació al Secretari General, el qual resoldrà la convocatòria. Aquesta resolució es comunicarà als interessats immediatament.  
La comissió podrà, així mateix, proposar becari/s suplents.  
La condició de becari no genera cap relació laboral amb la Generalitat Valenciana.  
Així mateix, l'aprofitament d'aquesta beca es considerarà incompatible amb altres d'igual o de similar activitat.  
D'acord amb l'article 14 de la Constitució espanyola de 1978, i la directiva comunitària de 9 de febrer de 1976, la Conselleria de Treball i Afers Socials, la selecció d'aspirants, es regirà pels principis que allí es regulen i durà aquesta política d'igual tracte entre homes i dones en allò que concerneix a l'accés d'ocupació, formació professional i condicions de treball.  
València, 4 de juny de 1996  
El conseller de Treball i Afers Socials,  
JOSÉ SANMARTíN ESPLUGUES  
ANNEX I  
Model d'instància de sol·licitud de beca  
Sr/Sra. .., amb DNI .., domiciliat/da a ..., c/ ..., núm. ..., codi postal ..., telèfon ...  
EXPOSA  
Que convocades una beques per a postgraduats en activitats d'investigació relatives a la formació de dones en l'ús de noves tecnologies pel conseller de Treball i Afers Socials i com que reuneix els requisits que s'hi exigeixen, accepta en tots els termes les bases de l'esmentada convocatòria i adjunta la següent documentació:  
- Fotocòpia del DNI.  
- Currículum.  
- Fotocòpia compulsada del títol acadèmic.  
- Certificat de l'expedient acadèmic.  
- Documents que acrediten la formació acadèmica i la preparació tècnica en temes relacionats amb l'objecte de la beca.  
- Declaració de no tenir cap relació laboral i d'estar al corrent en les obligacions fiscals.  
- D'altres.  
SOL·LICITA:  
Que es tinga per admesa aquesta instància amb la documentació a l'efecte de la convocatòria de beques.  
València, ... d ....... de 1996  
(Signatura de la persona interessada)  
SECRETARIA GENERAL DE LA CONSELLERIA DE TREBALL I AFERS SOCIALS